**Коми Республикалӧн канпас**

Коми Республикалӧн канпас – тайӧ официальнӧй канму символ.

Гӧрд геральдическӧй пӧв вылын перым пемӧс стильӧн серпасалӧма веськыда видзӧдысь зарни варышӧс. Лэбач морӧсас – аньлӧн чужӧмбан. Сысянь ӧтар-мӧдарын сюртӧм квайт йӧра юр, кыкнан боксяньыс куимӧн. Став фигураыс зарни рӧма.

Канпасын тыдовтчӧ комияслӧн оласног вылӧ важъя видзӧдласыс. Варышыс лоӧ Коми мусӧ да войтырсӧ видзысь вынӧн, а енэжӧ сылӧн кыпӧдчӧмыс петкӧдлӧ сӧвмӧмлань да дзоридзалӧмлань корӧмсӧ. Аслас бордъяснас лэбачыс сывъялӧ республикасӧ, быттьӧ дорйӧ сійӧс. А бордъясыслӧн шевкнитӧмыс тӧдчӧдӧ йӧзлы восьсалунсӧ да ёртасьны дасьлунсӧ. Варыш морӧсын серпасалӧм чужӧмыс Зарни аньлӧн, олӧм сетысь енлӧн. А йӧраясын аддзам вынйӧр, мичлун да югыд лов.

Канпассӧ мӧвпыштіс да сылысь баласӧ вӧчис серпасасьысь А.И. Неверов.

**Коми Республикалӧн дӧрапас**

Коми Республикалӧн дӧрапас – тайӧ официальнӧй канму символ.

Дӧрапас – веськыд пельӧса дӧра. Сійӧс вурӧма ӧткодь ыдждаа, кузьта нога куим визьысь: вылыссаыс – лӧз, шӧркодьыс – турунвиж, а улыссаыс – еджыд рӧма. Дӧрапаслӧн пасьтаыс сылӧн кузьта серти – 2:3.

Дӧрапаслӧн рӧмъясыс петкӧдлӧны, кӧні сулалӧ республика да кутшӧм озырлун эм сылӧн вӧр-ваын.

Лӧз рӧмыс – тайӧ енэж, войвывса паськыдінъяслӧн вевтырлун да помтӧмлун.

Турунвиж рӧмыс петкӧдлӧ помтӧм-дортӧм коми Парма, коми войтырлысь медыджыд озырлунсӧ да нэмӧвӧйся оланінсӧ.

Дӧрапаслӧн еджыд визьыс – сӧстӧм еджыд лым, вӧр-валӧн зумыш мичлун, Россияса Европалӧн войвылын олӧм.

Дӧрапаслысь эскизсӧ вӧчис В.Я. Сердитов.

**Коми Республикалӧн кып**

Коми Республикалӧн кып – тайӧ официальнӧй канму символ. Сылӧн могыс – видзны войтырлысь культурасӧ да важся оланногсӧ, республикаын олысь уна сикас войтырлысь ӧтувъялунсӧ.

Республикалӧн канму кыплысь шыладсӧ да кывъяссӧ гижӧма Виктор Савинлӧн «Варыш поз» сьыланкыв серти.

**Коми Республика**лӧн** канму кып**

(шыладыс В.А. Савинлӧн, М.Л. Герцман выльмӧдӧма сійӧс,

кывъясыс В.А. Савинлӧн, В.В. Тимин лӧсьӧдыштӧма коми кывъя, а
А.А. Шергина да А.В. Суворов мичмӧдӧмаӧсь роч кывъя гижӧдсӧ)

Ылын-ылын Войвылын

Джуджыд парма сулалӧ.

Парма шӧрын варыш поз

Кыпыд горӧн шыалӧ.

Лэбзьӧй, повтӧм варышъяс,

Вына бордъяс шеныштлӧй,

Веськыд туйӧд нуӧдӧй,

Коми мусӧ югдӧдӧй!

Север, наш родимый край,

Глубоки твои снега,

Холодны твои ветра,

Высока твоя тайга!

Нас несут через века

Соколиные крыла.

Коми край, твоя судьба

Благодатна и светла!